SET บ่ายลุ้นพลิกกลับ 1,500 จุดโบรกแนะซื้อ หุ้นพื้นฐานดี-ปันผลสูง
SET ช่วงเช้าแกว่งส่วนทางตลาดหุ้นภูมิภาค โดยมีแรงกดดันจากหุ้นกลุ่มการบินและโรงพยาบาล ช่วงบ่ายมีโอกาสไหลไปแถว 1,485 จุด หากไม่สามารถยืนเหนือ 1,500 จุดได้ โดยมีแนวรับ 1,490 จุด ส่วนแนวต้าน 1,510 จุด
19 มิ.ย. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (19 มิ.ย.) ปรับตัวลงส่วนทางตลาดหุ้นภูมิภาค โดยตลาดหุ้นไทยรับแรงกดดันจากหุ้นในกลุ่มการบินและหุ้นบางตัวในกลุ่มโรงพยาบาล เนื่องจากองค์การการบินพลเรือนระหว่างประเทศ (ICAO) ปักธงแดงประเทศไทยหลังไม่สามารถแก้ปัญหามาตรฐานการบินได้ และการพบชาวต่างชาติป่วยด้วยโรคเมอร์สเป็นรายแรกในประเทศไทย
นักวิเคราะห์คาดช่วงบ่าย ต้องลุ้นว่าดัชนีจะกลับไปยืนเหนือ 1,500 จุดได้หรือไม่ ถ้าหลุดมีความเสี่ยงที่จะไหลไปแถว 1,485 จุด โดยมีแนวรับ 1,490 จุด ส่วนแนวต้าน 1,510 จุด แนะนำซื้อ PTTGC-SAMART-BLA-CK-STEC-SEAFCO-KBANK-KTB และ INTUCH
 
น.ส.ธีรดา ชาญยิ่งยงค์ ผู้ช่วยผู้อำนวยการฝ่ายวิเคราะห์หลักทรัพย์ บล.ฟิลลิป (ประเทศไทย) เปิดเผยถึง ตลาดหุ้นไทยเช้านี้แกว่งสวนทางตลาดภูมิภาคที่ส่วนใหญ่อยู่ในแดนบวก เนื่องจากตัวเลขเศรษฐกิจสหรัฐดีขึ้น แต่การเคลื่อนไหวของตลาดบ้านเราเป็นไปตามคาด เนื่องจากได้รับแรงกดดันจากหุ้นในกลุ่มการบินและหุ้นบางตัวในกลุ่มโรงพยาบาล
โดยเป็นผลมาจากการพบชาวต่างชาติป่วยด้วยโรคเมอร์สเป็นรายแรกในประเทศไทย และองค์การการบินพลเรือนระหว่างประเทศ (ICAO) ปักธงแดงประเทศไทยหลังจากไม่สามารถแก้ปัญหามาตรฐานการบินได้ภายในเวลาที่กำหนด
ส่วนปัญหาของกรีซยังเป็นปัจจัยที่สำคัญของตลาด คาดจะสงผลกระทบมากขึ้นในช่วง 1-2 สัปดาห์ข้างหน้า ซึ่งต้องติดตามดูอย่างใกล้ชิดด้วย
แนวโน้มการลงทุนบ่ายนี้ คาดต้องรอลุ้นว่าดัชนีกลับไปยืนเหนือระดับ 1,500 จุดได้หรือไม่ ถ้าหลุดมีความเสี่ยงที่จะไหลลงไปแถว 1,485 จุด แต่ช่วงบ่ายนี้ให้แนวรับไว้ที่ 1,490 จุด ส่วนแนวต้าน 1,510 จุด
 
บล.ธนชาต ระบุในบทวิเคราะห์ ( 19 มิ.ย. ) ว่า ตลาดเกิดความกังวลการแพร่ระบาดของเชื้อไวรัสเมอร์ส โดยกดดัน Sentiment ตลาดรวมมากกว่าที่คาด หลังดัชนีหลุด 1,500 จุด นอกจากนี้หุ้นกลุ่มท่องเที่ยวและการบินยังได้รับผลกระทบจากประเด็น ICAO พลิกขึ้นเตือนไทย ในเรื่องของมาตรฐานความปลอดภัย (SSC) เข้ามากดดันต่อเนื่อง ส่งผลให้หุ้นกลุ่มท่องเที่ยว Underperform จนกว่าจะมีความชัดเจน
แนะนำเข้าซื้อหุ้นช่วงนี้ เน้นกลุ่มหุ้นที่ 1) กำไรในไตรมาส 2/58 เติบโตดีอย่าง PTTGC, 2) หุ้นกำไร Turnaround จากไตรมาส 1/15 อย่าง SAMART-BLA, 3) กลุ่มรับเหมา CK-STEC-SEAFCO, 4) กลุ่มเป้าหมาย Window Dressing อย่าง KBANK-KTB และ 5) หุ้นปันผลสูง INTUCH
 
บล.เอเอสแอล ระบุในบทวิเคราะห์ ( 19 มิ.ย.)  ว่า ภาพรวมตลาดภาคเช้านี้เคลื่อนไหวผันผวนอิงแดนลบ โดยดัชนีถูกกดดันในการขาย AOT-BDMS-SCC-ADVANC-KBANK-CPALL-BBL-BTS-INTUCH และ KTB โดยหลุดแนวรับจิตวิทยา 1,500 จุด ส่วนหุ้นกลุ่มสายการบิน โรงแรมและโรงพยาบาล ราคาร่วงหนักเนื่องจากการพบผู้ติดเชื้อของโรคไวรัสเมอร์สในไทยรายแรก
และการขึ้นเครื่องหมาย “ธงแดง” ประเทศไทยของ ICAO หลังจากไม่สามารถแก้ไขปัญหามาตรฐานด้านความปลอดภัยได้ตามกำหนด โดยกระบวนการออกใบอนุญาตการบินไทยยังล้าสมัย
สำหรับ SET มีแนวโน้มกลับตัวขึ้นได้จากแรงหนุนของตลาดต่างประเทศ หลังเฟดย้ำนโยบายการเงินผ่อนคลาย คาดปรับขึ้นอัตราดอกเบี้ยในปีนี้ และสถานการณ์ของกรีซใกล้เข้ามาเรื่อยๆ โดยผลการประชุมกลุ่มยูโรโซนเกี่ยวกับประเด็นหนี้สินของกรีซวานยังไม่มีการทำข้อตกลงใดๆ ขณะที่ ประธานสภายุโรปกล่าวว่า จะมีการประชุมฉุกเฉินเกี่ยวกับประเด็นหนี้กรีซในวันจันทร์นี้อีกครั้ง
แนวโน้มภาคบ่าย หากดัชนีไม่สามารถยืนตัวบนเส้นแนวรับสำคัญที่ 1,501 ได้ มีโอกาสปรับตัวลงทดสอบ 1,491 จุด
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
AOT มูลค่าการซื้อขาย 2,523.18 ล้านบาท ปิดที่ 292.00 บาท ลดลง 15.00 บาท
JAS มูลค่าการซื้อขาย 978.89 ล้านบาท ปิดที่ 6.05 บาท ลดลง 0.05 บาท
BDMS มูลค่าการซื้อขาย 801.56 ล้านบาท ปิดที่ 18.90 บาท ลดลง 0.50 บาท
PTT มูลค่าการซื้อขาย 783.97 ล้านบาท ปิดที่ 357.00 บาท เพิ่มขึ้น 2.00 บาท         
ADVANC มูลค่าการซื้อขาย 518.29 ล้านบาท ปิดที่ 231.00 บาท ลดลง 1.00 บาท
 
ที่มา: สำนักข่าวอินโฟเควสท์